Nafarroako Parlamentuko Mahaiak, 2020ko maiatzaren 25ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkeztutako gaurkotasun handiko galdera, pasa den maiatzaren 20an PSOE, Unidas Podemos-En Comú Podem-Galicia en Común eta EH Bildu indarrek sinaturiko akordioari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Hurrengo Osoko Bilkuran izapidetzea.

Iruñean, 2020ko maiatzaren 25ean

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko kide Adolfo Araiz Flamarique jaunak gaurkotasun handiko honako galdera hau aurkezten dio Legebiltzarreko Mahaiari, izapidetu dadin eta Nafarroako Gobernuko lehendakariak ahoz erantzun dezan 2020ko maiatzaren 28ko Osoko Bilkuran:

Iragan maiatzaren 20an, PSOE, Unidas Podemos-En Comú Podem-Galicia en Común eta EH Bildu indarrek akordio bat sinatu zuten, “Estatuko herri eta langile guztientzako babes sozial eta ekonomikoko bermeetan sakontzeko hartu beharreko neurriak” hartzeko xedez.”

Akordioak honako hau dio hitzez hitz:

“1.- Akordio hau sinatzen duten indar politikoek Alderdi Popularrak 2012an sustatutako Lan Erreforma osorik indargabetzeko konpromisoa hartzen dute. COVID-19ak eragindako krisiaren ondorioz Gobernuak ekonomia nahiz lan arloan hartutako aparteko neurriak amaitu aitzin zertu beharko da indargabetzea.

2.- Toki, foru eta autonomia entitateek gastu-ahalmen handiagoa izan beharko dute, COVID-19aren krisiak gizartean eragindako ondorioak arintzera bideratutako politika publikoetarako. Toki entitateen kasuan, politika sozialetako gastu horiek gastu-arauaren zenbaketatik salbuetsiko dira. Euskal Autonomia Erkidegoaren eta Nafarroako Foru Komunitatearen zorpetze-ahalmena kasuan kasuko finantza-egoeraren arabera ezarriko da soil-soilik”.

Hori horrela, honako galdera hau egiten diogu Nafarroako Gobernuko lehendakariari:

Nafarroako Gobernuak bere egiten al du PSOE, Unidas Podemos-En Comú Podem-Galicia en Común eta EH Bildu indarrek sinatutako akordioaren edukia? Hala baldin bada, zer birtualtasun uste du izan dezakeela Nafarroaren suspertze ekonomiko eta sozialari begira?

Iruñean, 2020ko maiatzaren 24an

Foru parlamentaria: Adolfo Araiz Flamarique